ΓΡΑΠΤΗ ΕΡΩΤΗΣΗ E-1788/01

υποβολή: Stavros Xarchakos (PPE-DE) προς την Επιτροπή

(19 Ιουνίου 2001)

Θέμα: Απαγόρευση της μουσικής και του τραγουδιού στο Αφγανιστάν

Είναι γνωστό ότι το καθεστώς των Ταλιμπάν ελάχιστα σέβεται την πολιτιστική δημιουργία. Τελευταία ο Βρετανός μουσικολόγος Τζων Μπέιλι έδωσε στη δημοσιότητα πληροφορίες για την απαγόρευση της μουσικής στη χώρα αυτή από τους Ταλιμπάν, οι οποίοι μάλιστα έχουν δηλώσει ότι ο χορός, το τραγούδι και η τηλεόραση είναι αντι-ισλαμικές συνήθειες και πρέπει να απαγορευθούν.

Ο κ. Μπέιλι, ο οποίος τα τελευταία 30 χρόνια μελετά την αφγανική μουσική, ανέφερε επίσης ότι το καθεστώς των Ταλιμπάν έχει απαγορεύσει και τη χρήση μουσικών οργάνων, κάτι που αποτελεί ασύλληπτη απόφαση κατακρεούργησης της μουσικής δημιουργίας, η οποία επιπροσθέτως οδηγεί στην καταστροφή και τους επαγγελματίες μουσικούς της χώρας, οδηγώντας στη λήθη και τη μουσική παράδοση αυτής της χώρας.

Κανένας διεθνής οργανισμός και οντότητα (μεταξύ των οποίων και η Ε.Ε.) δεν έχουν καταφέρει, μέχρι στιγμής να συμμορφώσουν τους σκοταδιστές φανατικούς μουσουλμάνους Ταλιμπάν, αφού αρκούνται σε απλές φραστικές καταδίκες.

Σε ποιές συγκεκριμένες ενέργειες σκοπεύει να προβεί η Επιτροπή, (συμπεριλαμβανομένων και πολύ αυστηρών οικονομικών και άλλων κυρώσεων) ώστε να σταματήσει, επιτέλους, η ανελέητη καταστροφή του πολιτιστικού πλούτου που διαθέτει το Αφγανιστάν·

Απάντηση του κ. Patten εξ ονόματος της Επιτροπής

(19 Σεπτεμβρίου 2001)

Η Επιτροπή επιθυμεί να επιστήσει την προσοχή του Αξιότιμου Μέλους του Κοινοβουλίου στην κοινή θέση του Συμβουλίου, της 22ας Ιανουαρίου 2001, η οποία αποβλέπει ιδίως στο να στηρίξει τις ειρηνευτικές προσπάθειες και το σεβασμό των ανθρωπίνων δικαιωμάτων στο Αφγανιστάν(1) περιλαμβανομένης και μιας έκκλησης για το σεβασμό της πολιτιστικής κληρονομιάς του Αφγανιστάν. Όσον αφορά τις ειδικές οικονομικές και πολιτικές κυρώσεις το Συμβούλιο επέβαλε ορισμένα περιοριστικά μέτρα κατά του καθεστώτος των Ταλιμπάν(2). Εξάλλου, το Συμβούλιο καταδίκασε την καταστροφή, από τους Ταλιμπάν, των δύο γιγάντιων αγαλμάτων του Βούδα στο Bamiyan.

Ύστερα από τις αποφάσεις του Συμβουλίου Ασφαλείας των Ηνωμένων Εθνών (UNSC) 1267 (1999) της 15ης Οκτωβρίου 1999 και 1333 (2000) της 19ης Δεκεμβρίου 2000 το Συμβούλιο ενέκρινε βάσει πρότασης της Επιτροπής, επιπρόσθετα μέτρα κατά του καθεστώτος των Ταλιμπάν(3).

Για την επιβολή αυτού του είδους των κυρώσεων, στις οποίες αναφέρεται το Αξιότιμο Μέλος του Κοινοβουλίου, η Επιτροπή πιστεύει ότι είναι σημαντικό να αποφευχθεί η πρόκληση περαιτέρω δυστυχίας και κακουχιών στον πληθυσμό του Αφγανιστάν, ο οποίος ήδηποφέρει από τα αποτελέσματα του εικοσαετούς και πλέον πολέμου στη χώρα και από το αποτέλεσμα της χειρότερης ξηρασίας που έπληξε ποτέ την περιοχή.

Πολλοί παρατηρητές πιστεύουν ότι μπορεί να ενσκήψει σοβαρός λιμός τον προσεχή χειμώνα. Σ' αυτές τις περιστάσεις περαιτέρω αυστηρές και άλλες κυρώσεις θεωρούνται ακατάλληλες.

(1) Κοινή θέση 2001/56/CFSP, ΕΕ L 21 της 23.1.2001.

(2) Κοινή θέση 96/746/CFSP, ΕΕ L 342 της 31.12.1996, Κοινή θέση 1999/727/CFSP, ΕΕ L 294 της 16.11.1999, Κοινή θέση 2001/154/CFSP, ΕΕ L 57 της 26.2.2001.

(3) Κανονισμός (ΕΚ) αριθ. 467/2001 της 6ης Μαρτίου 2001, ΕΕ L 67 της 9.3.2001.